


ПРАВИЛА
за обществения ред и условията за ползване на обществения транспорт на територията на община Бяла
I. Общи положения
Чл. 1. Настоящите правила уреждат реда за ползване на обществения транспорт на територията на община Бяла и определят правата и задълженията на пътниците с цел осигуряване на безопасност, сигурност, спокойствие и комфорт по време на превоза.
Чл. 2. Всички лица, ползващи обществения транспорт, са длъжни да спазват настоящите правила, както и разпорежданията на водачите и оправомощените служители на превозвача.
Чл. 3. Ползването на обществения транспорт предполага приемане и спазване на настоящите правила.
II. Основни правила за поведение
Чл. 4. Пътниците са длъжни:
1. да заплатят услугата по обществен превоз, съгласно утвърден от превозвача Ценоразпис и да предоставят билет или карта за проверка;
2. да се държат учтиво и да не нарушават обществения ред;
3. да не създават опасност за себе си или за останалите пътници;
4. да пазят чистотата и оборудването на превозното средство;
5. да изпълняват указанията на водача и контролните органи;
6. да предоставят местата, обозначени за хора с увреждания, възрастни лица, бременни жени и родители с малки деца за ползване на тези категории лица.
Чл. 5. Забранява се:
1. качването и пътуването на лица, които с поведението си създават опасност за останалите пътници;
2. употребата на храна, алкохол, наркотични вещества и други упойващи средства;
3. пушенето, включително използването на електронни цигари, вейпове и други подобни устройства;
4. употребата на обидни, нецензурни или заплашителни изрази;
5. агресивното поведение, физическото насилие и нарушаването на спокойствието на останалите пътници;
6. слушането на музика, видеоклипове или друго аудио съдържание без слушалки;
7. изхвърлянето на отпадъци и замърсяването на превозното средство;
8. повреждането на седалки, врати, прозорци, информационни табла и друго имущество;
9. поставянето на крака върху седалки и други части от оборудването;
10. блокирането на входовете, изходите и аварийните съоръжения;
11. извършването на търговска дейност, просия, агитация или разпространение на рекламни материали без разрешение от превозвача или общината;
12. превозването на предмети, които могат да застрашат живота, здравето или имуществото на други лица.
III. Превоз на животни
Чл. 6. (1) В обществения транспорт на територията на община Бяла не се допуска превозването на кучета, котки и други животни.
(2) Изключение от ал. 1 се допуска само за:
1. кучета-водачи на хора с увреждания;
2. служебни кучета, придружаващи служители на държавни органи при изпълнение на служебни задължения.
(3) На лице, придружавано от куче-водач, не може да бъде отказан достъп до превозното средство.
IV. Правомощия на водача
Чл. 7.(1) Водачът на превозното средство следи за спазването на настоящите правила и има право да дава задължителни указания на пътниците.
(2) Водачът има право да откаже превоз или да изиска слизането на пътник, който:
1. не е заплатил услугата по обществен превоз и/или не притежава билет/карта за ползване на обществен транспорт;
2. нарушава обществения ред;
3. проявява агресивно или непристойно поведение;
4. застрашава безопасността на движението или на останалите пътници;
5. отказва да изпълни разпореждане на водача;
6. превозва животно в нарушение на чл. 6;
7. замърсява или поврежда превозното средство;
8. намира се във видимо състояние на алкохолно или наркотично опиянение;
9. e нарушил което и да е изискване на чл. 5.
(3) При отказ за доброволно слизане водачът може да преустанови изпълнението на курса до отстраняване на нарушението и да потърси съдействие от органите на МВР или други компетентни органи.
V. Мерки при нарушения
Чл. 8. (1) Нарушаването на настоящите правила представлява основание за:
1. устно предупреждение;
2. отказ за превоз;
3. отстраняване от превозното средство;
4. съставяне на констативен протокол или сигнализиране на компетентните органи;
5. търсене на имуществена отговорност при причинени вреди.
(2) Отстраняването на пътник от превозното средство не го освобождава от отговорност за причинени щети или за нарушения, за които е предвидена санкция в действащ нормативен акт.
Чл. 9. При причиняване на материални щети виновното лице възстановява всички разходи за ремонт, почистване или подмяна на повреденото имущество.
VI. Заключителни разпоредби
Чл. 10. Настоящите правила се публикуват на интернет страницата на община Бяла, автогара Бяла и се поставят на видно място в превозните средства.
Чл. 11. Контролът по спазването на правилата се осъществява от водачите, оправомощени служители на превозвача и длъжностни лица, определени от кмета на община Бяла.
Чл. 12. За неуредените в настоящите правила случаи се прилагат разпоредбите на действащото законодателство и общинските нормативни актове.
Настоящите правила са утвърдени със Заповед № РД 07 00-338/12.06.2026 г.  на кмета на община Бяла и влизат в сила, считано от 12 юни 2026 г.

